Diari Oficial de la Generalitat Valenciana


Sumari del DOGV 2239, del 05-04-1994 (1994/831027)

ORDRE de 4 de març de 1994, de la Conselleria d'Administració Pública, per la qual s'homologa la modificació dels estatuts de la Mancomunitat Intermunicipal Foia de Buñol, que passa a denominar-se Mancomunitat Intermunicipal Foia de Buñol-chiva.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/04/(3)/dof/vci/html**

### Dades del document

Número de DOGV
:   2239

Data del DOGV
:   05-04-1994

Secció del DOGV
:   DISPOSICIONS GENERALS

Número del document
:   1994/831027


Data del document
:   04-03-1994

Organisme emissor
:   Conselleria d'Administració Pública

Tipus de document
:   Ordre

ORDRE de 4 de març de 1994, de la Conselleria d'Administració Pública, per la qual s'homologa la modificació dels estatuts de la Mancomunitat Intermunicipal Foia de BuÑol, que passa a denominar-se Mancomunitat Intermunicipal Foia de BuÑol-Chiva. [94/1894]  
La Mancomunitat Intermunicipal Foia de BuÑol ha aprovat la modificació dels seus estatuts i ha adoptat, com a conseqüència de l'adhesió del municipi de Chiva, una nova denominació, Mancomunitat Intermunicipal Foia de BuÑol-Chiva.  
Remesos l'expedient tramitat i els nous estatuts aprovats a aquesta Conselleria, s'ha observat que compleixen en tots els seus termes la legislació vigent, i no s'hi ha advertit cap infracció a l'ordenament jurídic, ni menyscapte de les competències d'aquesta comunitat autònoma ni interferència en el seu exercici.  
Per tot això, d'acord amb el que disposa el Reial Decret 695/1979, de 13 de febrer, de Transferències, en relació amb el Decret de la Presidència de la Generalitat Valenciana 10/1985, de 21 de juny,  
ORDENE  
Article únic  
S'homologa la modificació d'estatuts de la Mancomunitat Intermunicipal Foia de BuÑol, s'hi adhereix el municipi de Chiva, en haver-se acreditat en l'expedient la legalitat de les actuacions, i la Mancomunitat passa a denominar-se Mancomunitat Intermunicipal Foia de BuÑol-Chiva.  
València, 4 de març de 1994  
El conseller d'Administració Pública,  
LUIS BERENGUER FUSTER  
ANNEX  
Estatuts de la Mancomunitat Intermunicipal  
Foia de BuÑol-Chiva  
Article primer. Municipis que integren la Mancomunitat  
1. Les entitats de locals d'Alborache, BuÑol, Cheste, Chiva, Dos Aguas, Godelleta, Macastre, Millares, Siete Aguas, Turís i Yátova, totes de la província de València, a l'empara del que disposa l'ordenament jurídic vigent, acorden constituir-se en mancomunitat voluntària d'entitats locals per a l'organització i la prestació en forma mancomunada de les obres, serveis o activitats de la seua competència, que s'inclouen en aquests estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
Article segon. Denominació i seu  
La mancomunitat es denominarà Mancomunitat Intermunicipal Foia de BuÑol-Chiva i tindrà la seu a la casa consistorial de la corporació local l'alcalde o el regidor de la qual tinga el càrrec de president de la Mancomunitat.  
Article tercer. Fins  
1. Són fins de la Mancomunitat:  
a) Presentar de manera conjunta davant l'administració, els problemes que afecten els pobles integrants de la Mancomunitat, per aconseguir les millors solucions a aquests.  
b) Fomentar les iniciatives que ajuden els interessos generals del territori integrat en la Mancomunitat i fer possible el desenvolupament i la realització de les obres, serveis o activitats acordades que tendesquen a la consecució dels següents objectius:  
- Defensa del medi ambient i equilibri ecològic.  
- Serveis d'assistència i equipament.  
- Serveis educatius, culturals, esportius i d'oci.  
- Serveis sanitaris.  
- Recollida i tractament de residus sòlids.  
- Assessorament jurídic, tècnic i administratiu.  
- Promoció i dotació d'atenció turística.  
- Foment del desenvolupament comercial, industrial, agrícola i ramader.  
- Vies de comunicació i transports públics.  
- I també aquells altres serveis inclosos en l'àmbit de la competència municipal, d'acord amb el que disposa la legislació de l'estat i de la comunitat autònoma en cada moment vigent.  
2. Per a l'assumpció de nous serveis caldrà la conformitat de totes les entitats mancomunades interessades per acord del Ple d'aquestes per majoria absoluta.  
3. La Mancomunitat estudiarà aquestes peticions i en resoldrà la viabilitat.  
4. La prestació i l'explotació dels serveis podrà realitzar-les la Mancomunitat d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf primer d'aquest article suposarà, quan així s'acorde, la subrogació per part de la Mancomunitat en la titularitat del servei, i li correspondrà, per tant, la gestió integral d'aquest, i també tot allò referent a la imposició i l'ordenació de la taxa que se li puga imposar.  
Article quart. Capacitat jurídica  
La Mancomunitat, com a entitat local reconeguda per la Llei, exercirà totes les funcions i potestats li conferesca la legislació vigent d'aplicació a aquest tipus d'entitats per al compliment dels seus fins.  
Article cinqué. òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat.  
b) El president.  
c) El vice-president o vice-presidents, si escau.  
d) La Comissió de Govern.  
3. Podran també crear-se totes les comissions informatives que calguen, tenint en compte el nombre de serveis que preste la Mancomunitat.  
Article sisé. El Ple de la Mancomunitat  
1. El Ple de la Mancomunitat estarà integrat pel president, el vice-president, els alcaldes i els vocals representants de les entitats mancomunades, elegits de manera proporcional segons els resultats electorals pels respectius plens, amb la següent correspondència entre regidors i nombre de vocals:  
- 7 regidors: 3 vocals  
- 9 regidors: 4 vocals  
- 11 regidors: 5 vocals  
- 13 regidors: 6 vocals.  
2. En cap cas la representació proporcional suposarà disposar de la majoria absoluta de representants per part de menys d'un terç de les entitats mancomunades.  
3. Les entitats locals nomenaran un vocal suplent de cadascun dels representants de la Mancomunitat amb les mateixes prerrogatives que el titular.  
4. El manament dels distints vocals coincidirà amb el de les respectives corporacions.  
Article seté. Designació i terminis  
1. Després de la celebració de les eleccions locals i dins el termini previst per la Llei per a la designació de representants en òrgans col·legiats, les entitats locals hauran de nomenar els seus vocals representants en la Mancomunitat, i hauran de comunicar el resultat a aquesta.  
2. Fins a la data de constitució del nou Ple, actuarà en funcions l'anterior i el seu president.  
3. Transcorregut el termini perquè les entitats locals designen els vocals i dins dels 10 dies següents, es constituirà el nou Ple de la Mancomunitat i se'n designarà el president.  
4. Durant el període a què fa referència el paràgraf 2, només es podrà dur a terme la gestió ordinària de la Mancomunitat.  
Article vuité. Competències i atribucions del Ple  
Correspon al Ple de la Mancomunitat:  
a) Aprovar el pressupost.  
b) Aprovar la plantilla.  
c) Exercir accions en defensa dels interessos de la Mancomunitat; oposar-se en assumptes litigiosos en què aquesta siga demandada, i interposar recursos en assumptes de qualsevol classe, grau o jurisdicció.  
d) Proposar la modificació o reforma d'aquests estatuts.  
e) Aprovar, revisar, adquirir i alienar el patrimoni de la Comunitat.  
f) Aprovació d'ordenances, censures de comptes, reconeixement de crèdits, operacions de crèdits, concessió de quitances i esperes, i qualsevol altra classe de compromisos econòmics.  
g) Aprovar plans i projectes necessaris per a l'establiment, el desenvolupament i la gestió de les obres, i serveis o activitats previstos com a fins de la Mancomunitat.  
h) L'admissió i separació de membres de la Mancomunitat.  
i) L'establiment de mèrits per als concursos de funcionaris d'habilitació nacional.  
j) L'aprovació de les bases que han de regir les proves d'accés a la funció pública de la Mancomunitat.  
k) Determinar la forma de gestionar els serveis.  
l) Creació, estructures i règim de funcionament de la Comissió de Govern.  
m) La incorporació dels fins previstos en l'article 3 no prestats inicialment.  
n) Totes les funcions que atribueix la legislació al ple dels ajuntaments per al compliment dels seus fins.  
Article nové. Nomenament del president  
1. El president de la Mancomunitat serà elegit pel Ple d'aquesta, entre els seus membres, per majoria absoluta.  
2. Podran ser candidats a la Presidència tots i cadascun dels vocals que componen el Ple.   
3. Si cap candidat no obté la majoria absoluta en la primera votació, es farà 24 hores després una segona votació, i resultarà elegit aquell que obtinga un major nombre de vots. En cas d'empat serà elegit el de major edat.  
4. Per a la destitució del president se seguirà el mateix procediment que l'establert en la legislació vigent per a la destitució de l'alcalde.  
Article deu. El vice-president  
El president designarà un o dos vice-presidents, que el substituiran per l'ordre del seu nomenament en cas d'absència, vacant o malaltia.  
Article onze. Competències i atribucions del president  
1. Són funcions del president:  
a) Dirigir el govern i l'administració de la Mancomunitat.   
b) Convocar, presidir i alçar les sessions del Ple, de la Comissió de Govern i de qualsevol altres òrgans mancomunats.  
c) Dirigir, inspeccionar o impulsar els serveis, obres i activitats de la Mancomunitat.  
d) Ordenar els pagaments, retre comptes i administrar els fons i béns de la Mancomunitat.   
e) Retre anualment els comptes d'administració del patrimoni.   
f) Disposar les despeses dins dels límits de la seua competència.   
g) Exercir la direcció de personal de la Mancomunitat.  
h) Formar, assistit pels tècnics corresponents, el projecte de pressupost de la Mancomunitat.   
i) Contractar obres, serveis i subministraments, sempre que la seua quantia no excedesca del 5 per cent dels recursos ordinaris del pressupost, ni del 50 per cent del límit general aplicable a la contractació directa, d'acord amb el procediment legalment establert.  
j) Representar la Mancomunitat en tota classe d'actes i negocis jurídics.  
k) Atorgar poders a procuradors i lletrats per comparèixer en judici i fóra d'aquest.  
l) Visar amb la seua signatura els certificats que s'expedesquen dels actes i documents de la Mancomunitat.  
m) Exercir totes les accions necessàries per al bon funcionament dels serveis de la Mancomunitat.   
n) Totes aquelles que la normativa de règim local atribuesca a l'alcalde per al compliment de les competències que té atribuïdes.  
2. El president pot delegar algú per a l'exercici de les seues atribucions, llevat de la convocatòria i presidència de les sessions del Ple i de la Comissió de Govern i les enumerades en els apartats a), g) i k).  
Article dotze. Comissió de Govern  
1. La Comissió de Govern està integrada pel president, els vice-presidents, els alcaldes dels municipis integrants i els portaveus dels grups polítics.  
2. Correspon a la Comissió de Govern:  
a) Assistir el president en l'exercici de les seues atribucions.  
b) Rebre les atribucions que el president o un altre òrgan municipal li atorgue. No es podrà delegar per a les atribucions reservades al Ple en l'article 8, apartats a, b, d, f, g, h, i, j, k, l i m.  
Article tretze. Règim de sessions del Ple  
1. El Ple funciona en règim de sessions ordinàries, de periodicitat preestablerta, i extraordinàries.   
2. El Ple celebra sessió ordinària com a mínim una vegada al trimestre, i extraordinària quan així ho decidesca el president o ho sol·licite la quarta part, com a mínim, del nombre legal de vocals del Ple. En aquest últim cas, la celebració d'aquest no podrà demorar-se més de dos mesos des que fou sol·licitada.  
Article catorze. Convocatòria i constitució del Ple  
1. Les sessions del Ple s'han de convocar, almenys, amb cinc dies hàbils d'antelació i s'han de notificar mitjançant citació personal. En la citació constarà l'ordre del dia.  
2. El Ple es constitueix vàlidament amb l'assistència d'un terç del nombre legal de membres. Aquest quòrum s'ha de mantenir al llarg de tota la sessió.  
3. En tot cas, es requereix l'assistència del president i del secretari de la Mancomunitat o de qui legalment els substituesquen.  
Article quinze. Sistemes d'acords  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius en són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les següents matèries:  
a) Proposar la modificació o ampliació dels Estatuts.   
b) Aprovar el pressupost de la Mancomunitat.  
c) Aprovar les ordenances i tarifes de caràcter general que afecten els usuaris dels serveis.  
d) Aprovar els comptes.  
e) Aprovar la plantilla de la Mancomunitat.  
f) Concertar crèdits.  
g) Acordar la prestació dels serveis previstos en el paràgraf primer de l'article 3.  
h) Acordar la creació, estructura i règim de funcionament de la Comissió de Govern, si escau.  
i) Assumir els nous serveis previstos en el paràgraf segon de l'article 3.  
j) Determinar la forma de gestió del servei.  
k) Aprovar les quotes extraordinàries.   
Article setze. El secretari  
1. La funció pública de secretaria, comprensiva de la fe pública i l'assessorament legal preceptiu, i també el control i la fiscalització, la intervenció de la gestió econòmico-financera i pressupostària, i la comptabilitat, tresoreria i recaptació, seran encomanades a funcionaris amb habilitació de caràcter nacional i es cobriran per concurs entre funcionaris que tinguen aquest caràcter, de conformitat amb el que disposa l'ordenament jurídic vigent.  
2. Fins que no es creen les places, aquestes funcions seran exercides per funcionaris que tinguen aquest caràcter, nomenats pel Ple de la Mancomunitat de conformitat amb la legislació vigent.  
3. En cas de vacant, després de creades les places, el procediment d'incorporació serà semblant al previst per a la resta de les entitats locals.  
Article disset. La resta de personal  
1. La resta del personal de la Mancomunitat serà seleccionat mitjançant els sistemes d'oposició, concurs i concurs-oposició, i s'haurà de respectar en tot els principis constitucionals de publicitat, mèrit i capacitat.   
2. Fins que es proveesquen les places convocades, aquestes es podran cobrir interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants es trauran a oferta d'ocupació en el primer trimestre de cada any.  
4. El nomenament i el règim del personal eventual, si escau, serà idèntic al previst per a les corporacions locals per la legislació vigent.  
Article divuit. Recursos econòmics  
La hisenda de la Mancomunitat i la de les distintes unitats d'actuació, estarà constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de serveis o la realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de serveis de la competència de la Mancomunitat.   
e) Els procedents d'operacions de crèdit.  
f) Els procedents de sancions per infraccions.  
g) Les aportacions dels municipis mancomunats.  
h) Qualsevol altre recurs que s'establesca a favor de les mancomunitats per les disposicions legals que es dicten.  
Article dinou. Ordenances fiscals  
1. Per a la imposició, exacció, liquidació i cobrament dels recursos enumerats en l'article anterior, la Mancomunitat aprovarà les ordenances fiscals corresponents als distints serveis, i tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels diferents serveis que constituesquen les finalitats regulades en articles anteriors.  
3. La Mancomunitat podrà, en tot moment, pels seus mitjans, comprovar la veracitat i l'exactitud de les dades a les quals fa referència el paràgraf anterior.  
Article vint. Aportacions econòmiques  
El Ple de la Mancomunitat decidirà les aportacions de les entitats mancomunades, les quals podran ser, per a cada exercici econòmic, de la forma següent:  
a) Una quota principal en funció de l'ús que cada entitat realitze dels serveis que es presten mancomunadament, i no directament a l'usuari.   
Per a la determinació d'aquesta quota s'aplicaran les bases o mòduls següents: nombre d'habitants, nombre d'habitatges, superfície del nucli urbà, metres lineals de carrers, volum d'edificació, base imposable de l'impost sobre béns i immobles de caràcter urbà, import dels seus pressupostos, consum realment efectuat, valor de l'hora emprada i qualsevol altres factors que es puguen computar a raó del servei o activitat prestada. Aquestes bases o mòduls s'aplicaran aïlladament o conjuntament.   
b) Una quota complementària i obligatòria per a atendre despeses generals de conservació, entreteniment i administració, s'utilitzen o no els serveis, en proporció al nombre d'habitants de dret de cada municipi segons l'últim padró quinquennal.  
c) Una quota extraordinària i obligatòria per atendre despeses d'aquest caràcter.   
Article vint-i-un. Aportacions econòmiques ordinàries  
Les aportacions dels municipis de la Mancomunitat tenen la consideració de pagaments obligatoris i preferents per a les entitats mancomunades.  
Article vint-i-dos. Formes i terminis dels pagaments  
1. Les aportacions econòmiques dels municipis es faran en la forma i terminis que determine el Ple. En el cas que algun municipi s'endarreresca en el pagament de la seua quota més d'un trimestre, el president en requerirà el pagament en el termini de 20 dies. Transcorregut aquest termini sense fer efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor, a fi que les entregue a la Mancomunitat.  
2. Aquesta retenció l'autoritzen expressament els ajuntaments mancomunats en el moment de l'aprovació d'aquests estatuts, sempre que s'acompanye el certificat de descobert reglamentari en cada cas.  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir-ne a la separació definitiva, i es podran reclamar les quantitats que es deuen i les despeses derivades, de conformitat amb els apartats 1 i 2 d'aquest article.   
Per a la separació definitiva serà imprescindible l'acord del Ple de la Mancomunitat per majoria absoluta i la ratificació, com a mínim, per igual nombre de les entitats mancomunades, llevat d'aquella que siga objecte de la separació.  
Article vint-i-tres. Pressupost  
1. La Mancomunitat aprovarà un pressupost, de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, es puguen reconèixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost, les inversions que es vulguen realitzar, i també les seues fonts de finançament.  
Article vint-i-quatre. Patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquiresca, sia en el moment de la constitució sia amb posterioritat. Amb aquesta finalitat, s'haurà de fer un inventari, de conformitat amb el que estableixen les disposicions vigents en la matèria.  
2. La participació de cada entitat mancomunada en aquest patrimoni s'haurà de fixar, tant inicialment com en endavant, segons el nombre d'habitants de dret de cada entitat, d'acord amb l'últim padró quinquennal.   
No obstant això, ateses les característiques de les aportacions a la Mancomunitat, es podran tenir en compte altres factors de ponderació.  
Article vint-i-cinc. Duració  
La Mancomunitat es constitueix per temps indefinit.  
Article vint-i-sis. Modificació d'estatuts  
La modificació dels estatuts s'acomodarà al mateix procediment i als mateixos requisits que s'exigeixen per a la seua aprovació.  
Article vint-i-set. Incorporació de nous membres  
1. Per a la incorporació a la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la Mancomunitat.  
2. L'aportació inicial dels municipis incorporats a la Mancomunitat, amb posterioritat a la seua constitució, es determinarà per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.   
Si no hi ha patrimoni, aportarà la quota que resulte de multiplicar la quantitat a què fa referència l'apartat b) de l'article 20 pel nombre d'habitants de dret del municipi i per un nombre d'anys que no podrà excedir de cinc.   
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si escau, separació de la Mancomunitat.  
3. Així mateix, s'hauran d'aportar totes les despeses que s'originen com a conseqüència o amb motiu de la seua inclusió en la Mancomunitat.  
Article vint-i-vuit. Separació voluntària  
Atès el caràcter voluntari de la Mancomunitat, si un dels membres en sol·licita la separació, l'obtindrà quan concórreguen les següents circumstàncies:  
a) Que ho sol·licite la corporació interessada, després de l'acord per majoria absoluta del Ple d'aquesta.  
b) Que estiga al corrent del pagament de les seues aportacions.  
c) Que pague totes les despeses que s'originen amb motiu de la seua separació i la part del passiu contret per la Mancomunitat al seu càrrec.  
Article vint-i-nou. Liquidació per separació  
1. La separació d'una o diverses corporacions no obligarà el Ple a practicar la liquidació de la Mancomunitat, i quedarà aquest dret en suspens fins al dia de la dissolució, data en la qual entrarà o entraran a participar en la part alíquota que els corresponga de la liquidació de béns de la Mancomunitat.  
En el supòsit que l'aportació inicial estiguera constituïda per elements del servei propis de l'ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Les corporacions separades tampoc no podran al·legar drets de propietat dels béns i serveis de la Mancomunitat encara que aquests radiquen en el seu terme municipal.  
Article trenta. Dissolució de la Mancomunitat  
La Mancomunitat es dissoldrà per alguna de les següents causes:  
a) Per desaparició de la finalitat per a la qual fou creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Perquè l'estat, la comunitat autònoma o la Diputació Provincial presten els serveis objecte d'aquesta, per absorció de les competències municipals respectives.  
Article trenta-un. Procediment de dissolució  
1. Quan els ajuntaments mancomunats decidesquen dissoldre la Mancomunitat, adoptaran el corresponent acord previ en el qual manifesten aquest propòsit, i es requerirà, per a la seua validesa, la majoria absoluta dels vots dels membres que legalment els integren, i també l'informe de la Diputació Provincial, d'acord amb el que estableix l'article 35.2 del Reglament de Població.  
2. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'aquests, nomenarà una comissió liquidadora, composta pel president i, com a mínim, quatre vocals. Aquesta comissió integrarà, per a complir les funcions assessores, el secretari i també l'interventor, si n'hi ha.  
També podran convocar a les reunions experts determinats, a l'efecte de saber la seua opinió o per a preparar informes o dictàmens en temes concrets de la seua especialitat.  
3. La comissió, en un termini no superior a tres mesos, haurà de fer un inventari dels béns, serveis i drets de la Mancomunitat; en xifrarà els recursos, càrregues i dèbits; farà una llista del personal, i, més tard, proposarà al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
La comissió també assenyalarà el calendari d'actuacions liquidadores, el qual no haurà d'excedir de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Després d'aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol ordre o naturalesa que aquest tinga en la Mancomunitat.  
DISPOSICIó ADDICIONAL úNICA  
Els registres de les distintes entitats locals mancomunades tindran la consideració de registres delegats del de la Mancomunitat a l'efecte d'entrada, eixida i presentació de documents.  
DISPOSICIONS TRANSITòRIES  
Primera  
Dins del mes següent a l'aprovació definitiva dels estatuts, les corporacions mancomunades hauran de designar els representants que els corresponguen, i hauran de comunicar el nom i l'adreça d'aquests a la Secretaria de la Mancomunitat.  
Segona  
L'actual president continuarà el seu mandat fins que tinguen lloc les pròximes eleccions locals.  
DISPOSICIó FINAL úNICA  
En tot allò no previst en aquests estatuts, serà d'aplicació el que estableix la legislació per a les entitats locals.


Còpia Permalink ELI